CELEX: 32006D0653
Language: hu
Date: 2006-09-25 00:00:00
Title: 2006/653/EK: A Bizottság határozata ( 2006. szeptember 25. ) a Ciprusi Köztársaság számára az Európai Parlament és a Tanács 2003/54/EK irányelve egyes rendelkezéseitől való eltérés engedélyezéséről (az értesítés a C(2006) 4177. számú dokumentummal történt)

29.9.2006   
            
            
               HU
            
            
               Az Európai Unió Hivatalos Lapja
            
            
               L 270/72
            
         
      A BIZOTTSÁG HATÁROZATA
   
   (2006. szeptember 25.)
   a Ciprusi Köztársaság számára az Európai Parlament és a Tanács 2003/54/EK irányelve egyes rendelkezéseitől való eltérés engedélyezéséről
   (az értesítés a C(2006) 4177. számú dokumentummal történt)
   (csak a görög nyelvű szöveg hiteles)
   (2006/653/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a villamos energia belső piacára vonatkozó közös szabályokról és a 96/92/EK irányelv hatályon kívül helyezéséről szóló, 2003. június 26-i 2003/54/EK európai parlamenti és tanácsi irányelvre (1), és különösen annak 26. cikke (1) bekezdésére,
   tekintettel a Ciprusi Köztársaság 2004. június 28-án beadott kérelmére,
   miután a tagállamokat tájékoztatta a kérelemről,
   mivel:
   
               (1)
            
            
               2004. június 28-án a Ciprusi Köztársaság kérelmet adott be a Bizottsághoz, amelyben a 2003/54/EK irányelv 21. cikke (1) bekezdésének b) pontja és c) pontja alatt szereplő rendelkezések alóli eltérés engedélyezését kérte 2008. december 31-ig, illetve 2013. december 31-ig. Az ilyen kérelmek beadására az irányelv 26. cikkének (1) bekezdése ad felhatalmazást.
            
         
               (2)
            
            
               A kezdetben benyújtott információ nem volt alkalmas a kérelem elbírálásához. Ezen felül a közölt fogyasztási adatok között Ciprus északi részéről származó fogyasztás is szerepelt, noha Ciprus csatlakozási szerződésének 10. jegyzőkönyve 1. cikkének (1) bekezdése értelmében a Ciprus északi részére vonatkozó adatok nem képezték a vizsgálat tárgyát. Kérésre Ciprus további információt nyújtott be.
            
         
               (3)
            
            
               A Ciprusi Köztársaság a 2003/54/EK irányelv 2. cikkének (26) bekezdése értelmében „kis, szigetüzemben működő rendszer”. E rendelkezés szerint a „kis, szigetüzemben működő rendszer” olyan rendszer, amelynek villamosenergia-fogyasztása 1996-ban kevesebb volt, mint 3 000 GWh, és ahol az éves fogyasztásnak kevesebb mint 5 százaléka származik más rendszerekkel való összekapcsolásból. 1996-ban a Ciprusi Köztársaság fogyasztása 2 315,3 GWh volt. A Ciprusi Köztársaság egy különálló, nem összekötött energia-hálózat.
            
         
               (4)
            
            
               A kérelemhez mellékelt, valamint a később benyújtott dokumentumok megfelelően bizonyítják, hogy a villamos energia terén a versenyképes piac létrehozásának célkitűzése egyelőre megvalósíthatatlan, tekintve a sziget villamosenergia-piacának méretét és szerkezetét, valamint figyelembe véve azt a tényt, hogy e rendszer egy tagállami hálózattal való összekapcsolásának lehetősége igen távoli. A piac azonnali megnyitása jelentős problémákat szülne, különösen a villamosenergia-ellátás biztonságát tekintve.
            
         
               (5)
            
            
               A Ciprusi Villamos Energia Hatóság (ECA) jelenleg Ciprus egyetlen jóváhagyott áramszolgáltatója. A kormány azon döntése, hogy környezetvédelmi megfontolásból diverzifikálja a jelenleg nehéz fűtőolajból álló fűtőanyag-keveréket, jelentős terhet ró az ECA-ra. A döntés értelmében az áramtermeléshez használt fűtőanyagok közé fel kell venni a földgázt. Az ECA ezért beleegyezett abba, hogy 2010-ig földgázzal működő kombinált ciklusú egységeket építsen. A szükséges beruházások azonban az ECA számára jelentős anyagi terhet jelentenek, így a versenytársaihoz képest hátrányos helyzetbe kerül.
            
         
               (6)
            
            
               A kormány ezen túlmenően bőkezű támogatást kínált a megújuló energiaforrások, nevezetesen a szélenergia, a fotovoltaikus energia és a biomassza hasznosításába befektetni kívánók ösztönzésére. A magánszektor érdeklődése figyelemreméltó. A megújuló forrásokból származó energiát az elektromos rendszerbe történő átvételkor előnyben részesítik. Mindazonáltal a megújuló források használatával előállított villamos energia korlátlan bevezetése és alkalmazása veszélyeztetné a rendszer stabilitását és az ellátás biztonságát.
            
         
               (7)
            
            
               A piac megnyitása esetén sort kellene keríteni az átviteli rendszer igen költséges megerősítésére annak érdekében, hogy ne szenvedjen csorbát a hálózat megbízhatósága és biztonságossága. Ez a díjak emelkedését vonná maga után, tehát a végső fogyasztók fizetnének többet. Jelenleg tehát nincs értelme a versenynek.
            
         
               (8)
            
            
               Miután a Bizottság megvizsgálta a Ciprusi Köztársaság kérelméhez csatolt indoklást, meggyőződött arról, hogy az eltérés és annak alkalmazásának feltételei nem veszélyeztetik a 2003/54/EK irányelv céljainak fokozatos elérését.
            
         
               (9)
            
            
               A Ciprusi Köztársaság által kérelmezett eltérést ezért engedélyezni kell.
            
         
               (10)
            
            
               Azonban jóllehet a kérelem a jelenlegi helyzetet kielégítően ismerteti, nem veszi figyelembe a közép- és hosszú távon lehetséges fejleményeket, amelyek valószínűleg jelentős változásokat idéznek majd elő. A helyzetet ezért rendszeresen meg kell vizsgálni,
            
         ELFOGADTA EZT A HATÁROZATOT:
   1. cikk
   A Ciprusi Köztársaság számára megengedett a 2003/54/EK irányelv 21. cikke (1) bekezdésének b) és c) pontjától való eltérés.
   A 2003/54/EK irányelv 21. cikke (1) bekezdésének b) pontjától való eltérés 2008. december 31-ig alkalmazható.
   A 2003/54/EK irányelv 21. cikke (1) bekezdésének c) pontjától való eltérés 2013. december 31-ig alkalmazható.
   2. cikk
   A Bizottságnak jogában áll visszavonni az eltérés engedélyezését, amennyiben a ciprusi villamosenergia-ágazatban jelentős változások következnének be.
   Ezért Ciprusnak kötelessége nyomon követni a villamosenergia-ágazat fejlődését, és bármely változásról értesítenie kell a Bizottságot, különösen új áramfejlesztési engedélyek kiadásáról, új piaci szereplők megjelenéséről, az árváltozásokról, valamint az olyan új infrastruktúra-tervekről, amelyek szükségessé tehetik az eltérés engedélyezésének felülvizsgálatát.
   Ezen felül a Ciprusi Köztársaság kétévente általános jelentést küld a Bizottságnak, az elsőt legkésőbb 2007. december 31-ig. A jelentésekben a díjszabásról, az árpolitikáról, valamint az eltérés kapcsán a fogyasztók védelme érdekében hozott intézkedésekről kell beszámolni.
   3. cikk
   Ennek a határozatnak a Ciprusi Köztársaság a címzettje.
   
      Kelt Brüsszelben, 2006. szeptember 25-én.
      
         
            a Bizottság részéről
         
         Andris PIEBALGS
         
         
            a Bizottság tagja
         
      
   
   
      (1)  HL L 176., 2003.7.15., 37. o. A 2004/85/EK tanácsi rendelettel (HL L 236., 2004.7.7., 10. o.) módosított irányelv.